Bħalissa fid-Dar Ċentrali qed tinħema strateġija bil-għan li fil-ġimgħat li ġejjin il-Kap jipprova jsib saqajh. Dan wara ċamata wara l-oħra li dabbar pubblikament minn persuni li ma ddejqu xejn jikkritikaw it-tmexxija tiegħu fil-miftuħ. Iżda, hi x'inhi l-istrateġija li se tkun adottata minn issa 'l quddiem hemm ħaġa waħda ċerta: dak li nkiteb sa issa ma jħassru ħadd. Fl-aħħar xhur, iżda l-iktar partikolari fl-aħħar ġimgħat, kienu bosta l-opinjonijiet dwar kif Simon Busuttil qed ifalli fit-tmexxija tal-Partit Nazzjonalista. Jiġri x'jiġri biex lil Simon Busuttil jippruvaw jgħollulu l-profil sal-elezzjoni ġenerali, issa huwa fatt maqbul minn ħafna li, fl-ewwel tliet snin u nofs tiegħu bħala Kap, Simon Busuttil falla. U wara l-elezzjoni ġenerali li jmiss il-pajjiż ma jiflaħx li jkollu Prim Ministru li jdum is-snin biex isib saqajh. Jekk qatt isibhom. Minkejja l-attakk fuq il-Kap jidher ċar li Simon Busuttil għadu jżomm kontroll tal-Partit megħjun mill-klikka ta' Fenech Adami u l-istrateġija ta' Richard Cachia Caruana. Iżda dan ma jfissirx li ma kienx hemm min tkellem dwar kif għandu jikkunsidra kollox. Xi ħaġa li ma jaqbilx magħha l-opinjonista u eks- Sindku Nazzjonalista, Robert Musumeci. F'kumment qasir iżda dirett mal-KullĦadd, Musumeci qal: "F'kuntest demokratiku, nissottoskrivu għall-prinċipju ta' aspettattiva legittima. Fis-sens li dawk li eleġew lil Busuttil bħala Kap tal-Partit għamlu dan konxjament, ben konsapevoli li huwa għandu jokkupa tali kariga b'serenità sakemm l-istatut ma jipprovdix xorta oħra jew Busuttil stess jagħżel li jiddimetti." Musumeci qal li l-kritika ma ddejqux, iżda din trid issir f'ċerti paramentri. "Naturalment, huwa tajjeb li wieħed jesprimi ruħu f'parametri leġittimi. Però, li wieħed jittanta jaħtaf dak li mhux tiegħu, imur kontra kull ħsieb demokratiku," qal Musumeci. Qrib il-PN u jgħidu kontrih Meta ftit Ħdud ilu Simon Mercieca, wieħed mill-awturi tar-rapport tat-telfa tal-Partit Nazzjonalista, kiteb dwar il-liġi taċ-ċensura u l-vilifikazzjoni, ħalla l-iktar dikjarazzjoni qawwija dwar il-Kap. "Il-Partit Nazzjonalista qed jidher iktar u iktar opportunist u l-Kap dgħajjef iktar minn qatt qabel," kiteb Simon Mercieca li wissa kif, bl-istil adottat, il-Partit Nazzjonalista qed jissogra telfa kbira oħra. Dan kien fl-istess żmien li anke Noel Grima. ekseditur ta' The Malta Independent, kellu xi jgħid. Grima huwa opinjonist ieħor li ħafna drabi jikkritika lill-Gvern u qal li għad baqa' ż-żmien għall-bidla, imma ftit ħafna. Żied li sa issa ma nbidel xejn. Saħansitra jqabbel il-mument li għaddej minnu l-Partit Nazzjonalista mal-agħar żmien ta' Lawrence Gonzi qabel l-elezzjoni li għaddiet. Fost l-iżbalji li jsemmi Noel Grima, li jidher li mhux impressjonat bil-grupp parlamentari ta' Busuttil, hemm il-fatt li ħatar shadow ministers li lanqas huma fil-Parlament Malti, b'referenza għal Therese Commodini Cachia u Roberta Metsola. Filwaqt li jagħti elenku ta' nuqqasijiet oħra, Grima kiteb li "l-ikbar diżappunt hu Simon Busuttil innifsu". Jinnota kif Busuttil dejjem sab is-sodda lesta u qal li din hija xhieda tad-dinastiji fil-Partit Nazzjonalista bi grupp li jieħu ħsieb il-poter tiegħu u oħrajn ftit jistħu javvanzaw. Ostaġġ ta' Fenech Adami Felix Agius, l-ekseditur ta' din il-gazzetta u L-Orizzont, li għal snin twal segwa l-politika interna fi ħdan il-Partit Nazzjonalista, qal li ħadd ma kien qed jistenna li Simon Busuttil jiffaċċja din il-kriżi interna daqstant kmieni fit-tmexxija tiegħu. "Il-back stabbing fil-PN mhux xi ħaġa ġdida. Fis-snin sebgħin mhux pressjoni biss kien hemm kontra George Borg Olivier, imma manuvri kontinwi minn taħt li ħargu fil-beraħ wara t-telfa tal-PN fl-elezzjoni tal-1976. Ovvjament, iċ-ċirkustanzi kienu differenti għax waqt li Borg Olivier kien ilu kap tal-PN snin sħaħ, Simon Busuttil ilu biss tliet snin u għalhekk ftit li xejn kien mistenni li jibda jkollu inkwiet intern proprju meta wieħed jista' jgħid li l-elezzjoni ġenerali li jmiss issa bdiet toqrob," qal Agius. Żied li ħadd ma kien qatt jobsor li, wara biss tliet snin, nies li kienu meqjusa qrib tiegħu u fdati minnu, kienu se jikkritikawh pubblikament u jakkużawh b'ipokresija. Hawn irrifletta dwar x'jistgħu jkunu r-raġunijiet. "Raġuni ewlenija tista' tkun li fil-PN hemm min qiegħed jiddejjaq bin-negattività kontinwa ta' Simon Busuttil li donnu għadu ma għarafx li l-mod kif issir il-politika nbidel bil-kbir f'dawn l-aħħar tmien snin," jgħid Agius, għalkemm isostni kif, bħal dejjem, persuni differenti jkollhom ħsibijiet differenti. "Raġuni oħra tista' tkun li hemm min qiegħed jara lil Simon Busuttil bħala dgħajjef wisq; aktar u aktar wara l-każijiet tas-Sindku ta' Victoria, Samuel Azzopardi, dak tad-Deputat Tony Bezzina u, aktar riċenti, il-każ ta' Michael Fenech Adami. M'hemm l-ebda dubju li fil-PN hemm min irid jinqata' mill-era Fenech Adami, imma dawn, f'Simon Busuttil, qegħdin jaraw biss bniedem li fil-verità huwa ostaġġ ta' Fenech Adami," jisħaq Agius. Hawn żied kif mhux ta' b'xejn li d-diskors ta' Simon Busuttil kull nhar ta' Ħadd aktar qiegħed ikun indirizzat lejn dawk midħla tad-Dar Ċentrali milli lejn il-poplu inġenerali. Fi kriżi Dawk qrib il-Kap żgur li se jippruvaw inaqqsu mis-serjetà ta' dak li għaddej u jxejnu diskors bħal dak ta' Agius. Saħansitra ħarġet Claudette Buttigieg tgħid li, wara l-Indipendenza, il-Partit Nazzjonalista se juri snienu. Iżda nies li fl-imgħoddi ssimpatizzaw kemm setgħu mal-Partit Nazzjonalista għamluha ċara: "Il-PN fi kriżi." "Il-Partit Nazzjonalista għamel biċċa xogħol tajba biex juri t-triq 'il quddiem ta' partit fi kriżi," kiteb l-opinjonista ta' esperjenza u bloger fuq timesofmalta.com Victor Calleja. Iddeskriva ċerti deċiżjonijiet bħala li ma jagħmlux sens jew mhux raġunati. Qal li meta ta ultimatum lill-Gvern, Simon Busuttil wassal għal waħda mill-iktar xeni redikoli fil-politika Maltija. "Għaliex thedded jekk m'intx kapaċi tasal?" kiteb Calleja, li nnota wkoll li l-mozzjonijiet fil-Parlament, waħda wara l-oħra, ukoll setgħu saru aħjar. Calleja qal li mhux se jagħti pariri. "U serjament naħseb li, anke jekk jingħata pariri, tajjeb Simon Busuttil u l-konsulenti tiegħu ma jisimgħux." Għax, skont Calleja, il-Partit Nazzjonalista ma tgħallem xejn mill-aħħar elezzjoni. Jinnota wkoll kif, filwaqt li jitkellem fuq korrettezza, il-Partit Nazzjonalista ma damx ma reġa' daħħal bħala sindku lil Samuel Azzopardi li nstab li saq xurban u rrifjuta li jagħmel it-test tan-nifs. Fuq kollox, jikteb Calleja li dejjem issimpatizza mal-Partit Nazzjonalista, il-Partit Nazzjonalista jrid jorganizza ruħu mill-ġdid. Jitlef il-paċenzja malajr Għax dak li jinkiteb ma jħassru ħadd, nistgħu mmorru għal kitbiet oħra li saru fl-aħħar snin ta' kemm ilu kap Simon Busuttil. Inqas minn sena ilu fit-Times of Malta kien kiteb ukoll Martin Scicluna, persuna oħra meqjusa bħala opinjonista indipendenti bi ħsieb ħieles. L-opinjonista kien kiteb dwar jekk Simon Busuttil huwiex materjal ta' prim ministru u qal li, biex għamel dan, studja lil Busuttil għal iktar minn 30 xahar. Scicluna rrefera għad-dikjarazzjonijiet kontinwi ta' Busuttil – li ħa dgħajsa qed tegħreq – u qal li mhux il-każ għax, f'sistema fejn jiddominaw żewg partiti, l-oppożizzjoni qatt ma tkun qed tegħreq. Hawn l-opinjonista kiteb dwar kif Busuttil għadu mdawwar b'nies għajjenin, mhux effettivi u anke skaduti. Martin Scicluna kiteb ukoll dwar it-tweġibiet ta' Busuttil fuq il-viżjoni tiegħu għall-pajjiż. Qal li dawn kienu limitati u b'nuqqas ta' immaġinazzjoni. Scicluna jgħid li, jekk irid ikun prim ministru, Busuttil irid juri li għandu viżjoni sas-sena 2030. Scicluna kien għamel il-mistoqsija jekk Busuttil hux kapaċi joffri din il-viżjoni u sostna li għandu dubju. Jgħid li ma dawwarx lilu nnifsu b'nies ta' intellett u ġudizzju, filwaqt li m'għandux il-kwalitajiet ta' mexxej li jirbaħ il-qlub u l-imħuħ. Għax mexxej irid imexxi, kiteb Scicluna, li jinnota kif m'għamilx hekk fis-sitwazzjoni tal-unjoni ċivili u l-kaċċa. Scicluna jiddikjara li, għall-osservatur oġettiv, Busuttil jinstema' trivjali iktar milli b'saħħtu jew awtoritattiv. "Għandu mgiba ta' wieħed li jitlef il-paċenzja għal kull xejn bħat-tfal, iktar milli ta' prim ministru," kien temm jiddikjara Scicluna. Tilef il-fiduċja U biex tgħaxxaqha, Simon Busuttil qed jitlef il-fiduċja anke ta' dawk li, sa sena ilu, proprju fil-festi tal-Indipendenza, ma kellhom xejn għajr kliem ta' tifħir għalih. Riċentament, Ivan Bartolo, negozjant ewlieni, qal li qed jitlef il-fiduċja fil-politiċi, u dan b'rabta mal-mod kif il-Partit Nazzjonalista mexa fil-każ taċ-ċittadinanza b'investiment fejn ikkritika bl-aħrax l-iskema li esponenti minn tiegħu qed idabbru lira tajba billi jkunu aġenti tagħha. "Jekk dan hu l-każ (u hekk hu), jien uffiċjalment qtajt qalbi mill-politiċi kollha u mill-politika. Inħossni devastat," kiteb Bartolo, f'ġimgħa fejn l-ekskandidat għat-tmexxija tal-Partit Nazzjonalista, Ray Bugeja, ukoll kellu messaġġ. Għalkem ma semmiex lil Busuttil b'ismu, qal: "Il-prova aħħarija ta' mexxej tajjeb hija li jifhem meta għandu jirriżenja fl-aħjar interess ta' dak li jmexxi u min imexxi." Ma qabadx art fl-istħarriġ Ta' min ifakkar li Simon Busuttil ma qabadx art lanqas fl-istħarriġ tal-opinjoni pubblika, bil-Prim Ministru Joseph Muscat jibqa' fdat ferm iktar minkejja li kien għaddej minn mumenti fejn kellu jieħu deċiżjonijiet ibsin f'nofs leġiżlatura. Iktar minn hekk, skont l-aħħar stħarriġ tal-Unjoni Ewropea, Malta għandha l-iktar Gvern fdat fl-Unjoni Ewropea. Saħansitra l-poplu Malti għandu iktar fiduċja fil-Gvern milli għandu fil-Parlament jew fl-Unjoni Ewropea. Jirriżulta li 55% tal-poplu Malti għandu fiduċja fil-Gvern, filwaqt li hija biss minoranza ta' 32% li qalet li ma tafdax lill-Gvern. 13% qalu li ma jafux. Dawn ir-riżultati jikkuntrastaw bil-kbir ma' dawk fl-Unjoni Ewropea fejn kienu biss 27% taċ-ċittadini li qalu li jafdaw lill-gvern tagħhom, bi 68% iddikjaraw li le. 5% qalu li ma jafux. Dan kollu wkoll ma għenx lil Busuttil, li issa mistenni jimbarka fuq kampanja jattakka lill-Gvern u lill-Prim Ministru mingħajr waqfien. Dan biex, filwaqt li jipprova jkisser is-suċċess tal-Gvern, isalva wkoll postu billi jintgħoġob mal-militanti li jiddominaw il-Kunsill Ġenerali tal-Partit Nazzjonalista.